Papersnake/gushiwen huggingface dataset:
徐偃王庙
胡宿（宋代）

天下慢朝周，君王瑶水流。一朝规问鼎，千里御还骝。

故国无归日，丛祠几换秋。诜诜耳孙庆，惟烈在仁柔。
鸥
释行海（宋代）

从来洁白胜鸂鶒，不解浮沉愧鹭鸶。今日独留杨柳岸，何年合到凤凰池。

风波自险身常稳，网罟虽多意不疑。四海五湖皆有分，人多相识少相知。
梦退堂师
苏泂（宋代）

碧眼霜颅事已非，梦中相见只攒眉。
推敲有法犹分付，一似高丽寺里时。
早春红于折梅花至偶成
叶小鸾（明代）

迟迟帘影映清宵，日照池塘冻欲消。公主梅花先傅额，美人杨柳未垂腰。

纱窗绣冷留馀线，绮阁香浓绕画绡。试问待儿芳草色，阶前曾长翠云条？
海珠 其一
杜渐（明代）

息偃频来借上方，晓瞻晴旭捧扶桑。烟消黛色横明镜，风漾波光上画廊。

海阔直疑天地小，僧閒真觉世人忙。生平自此尘襟涤，愿友山间白石羊。
天马歌书刘子淮海秋思诗藁后
刘宰（宋代）

贰师城空渥洼涸，百年徒费秦川榷。
眼明见此玉花骢，画工如山笔难貌。
朔风号，朔雪舞，
交河水冰连后土。一声嘶入玉门关，
掣断阴云日当午。超八骏，
六友龙。天人一笑和鸾雍，
驽骀百万那能从。
次韵答曾仲成二首 其二
饶节（宋代）

我老不能世，百念久灰冷。偶随出山云，托迹暂人境。

借问交游人，出处各形影。某或李广奇，某或卫青幸。

如公不世才，跬步可台省。何为赋归来，欲近沃洲岭。

夜半哦公诗，月寒心怲怲。
酹江月（瓜洲会赵南仲端明）
吴潜（宋代）

红尘飞骑，报元戎小队，踏青南陌。雪浪堆边呼晓渡，吴楚半江分坼。岁月惊心，风埃眯目，相对头俱白。杨花撩乱，可怜如此春色。

谁道燕燕莺莺，多情犹自，认得年时客。重唱江南肠断句，为我满倾云液。画鼓舟移，金鞍人远，一饷烟波隔。斜阳冉冉，依然无限惨恻。
天封观将军柏
李廌（宋代）

卫懿恃昌富，乘轩鹤有禄。
贵鹤贱用民，身残国颠覆。
楚子惜名马，终焉葬人腹。
爵封东山松，侯比渭川竹。
时轻官秩紊，辟妄作威福。
无益害有益，褒赏逮禽畜。
所美非美然，恩泽及草木。
或讥将军柏，无乃狃此俗。
曷膺千锺养，曷被三品服。
不为朝廷力，窃号委空谷。
余知将军心，非悦世人目。
千年抱贞操，劲节无屈曲。
不为岁寒凋，守此万仞绿。
天武累此名，冥不知宠辱。
虽不助柏敬，岂意慕轸毂。
吾侪之小人，悟主惟欲速。
盗功仍苟容，岂耻无道谷。
潭潭居紫府，沉沉据华屋。
贪恩谋子孙，占俸及僮仆。
膏肓病天下，天下思食肉。
朝为四辅重，莫作三危逐。
笙箫金谷宴，翣柳北邙哭。
尚方属镂赐，朝服东市戮。
君看古功臣，牖下死为祝。
将军如有心，应哭世愈蹙。
拔萃真不群，虚名岂其欲。
胡不观其旁，满山皆朴樕。
送曾宏甫守天台
曾几（宋代）

此地多朋好，惟君似弟兄。
不堪轻作别，那得易为情。
秋日行漓水，春风上赤城。
莫言无过雁，略不寄佳声。
十月过昭觉庭梅萧然已动人意因作二十八字
李焘（宋代）

厌逐游人药市行，暂来心迹喜双清。
疏风细雨荒庭菊，便觉梅花暗有情。
夏景 薰风自南来
刘辰翁（宋代）

当年唐殿阁，何似道人庵。闲日长如此，薰风来自南。

清香吹不断，大暑故如惔。静见花阴午，凉添竹径三。

客遮前席坐，人卧北窗酣。别墅棋边急，闲将赤壁谈。
墨歌寄林明叔
王迈（宋代）

赠君古墨三寸许，君知此墨从来处。
溧阳石化几千年，钢铁臼经三万杵。
昔我得之於异人，使我拾袭藏为珍。
我今以半为君遗，物以妙贵君勿嗔。
来岁八月西风里，我曹慷慨辦行李。
书囊无度半法骈，栓点笥中惟有此。
用时须留一匕余，丹墀大对要烦渠。
更有浯溪纪功石，待问君王乞墨书。
书斋夜坐二首
杨万里（宋代）

酒力欺人正作眠，梦中得句忽醒然。
寒生更点当当里，雨在梅花蔌蔌边。
春晴
陆游（宋代）

柳未吹绵笋未抽，春郊风日正清柔。
疏疏帘影供高卧，袅袅舆清嬾出游。
无客共谋良夜醉，有花空动故年愁。
云生秖恐还成雨，自向园头听鹁鸠。
张推上巳出郊寻花送至诗轴次韵
舒邦佐（宋代）

重三投晓出郊坰，跃马归来趁晚晴。
笔卷云烟归赋咏，轴联珠晚斗晶明。
我从多病三春里，转觉浮生万事轻。
夜半惟歌盘谷序，肯如仲叔请繁缨。
刘墉行书送蔡明远叙轴
刘墉（清代）

既奉命于秦淮之上，又随我于邗沟之东，追攀不疲，以至邵伯邗埭，始终之际，良有可称。送蔡明远叙。乙未冬日临。石菴居士。
失调名
佚名（宋代）

帝里元宵风光好，胜仙岛蓬莱。玉动飞尘，车喝绣毂，月照楼台。三官此夕欢谐。金莲万盏，撒向天街。讶鼓通宵，花灯竟起，五夜齐开。
跋刘敏叔梅兰竹石四清图
杨万里（宋代）

老夫老伴竹千竿，海石江梅更畹兰。
不道外人将短纸，一时卷去也无端。
浣溪沙
晏殊（宋代）

青杏园林著酒香。佳人初试薄罗裳。柳丝无力燕飞忙。乍雨乍晴花自落，闲愁闲闷日偏长。为谁消瘦减容光。
僧号利生
释行海（宋代）

心因爱物语慈悲，梵律钞成解受持。
施茗唯烧无茧叶，助桥不伐有巢枝。
忍看猎火巡山穴，贵买罾鱼放石池。
多少怀恩如父母，朱门弹铗少逢知。
费参政挽诗
魏了翁（宋代）

鼎鼐谁无宅，人间昼锦难。
秋风三径老，夜雨两峰寒。
有志时看剑，无心晚据鞍。
行藏付千载，反覆要人看。
南雍七子诗
申佳允（明代）

淮南春翠蔼，幽谷何窈窕。文章焕国华，风雅矜清妙。

花砖拂瑞烟，梧掖红庭燎。摇笔扫欃枪，请剑撼苍峤。

错落风雷泣，震荡山鬼啸。敌气骄秋尘，神龙轶险突。

环玦循无端，瑚琏重清庙。南国有佳人，北极遥瞻眺。
夜坐
许继（明代）

雨歇宵影澄，天清月华素。
空山秋欲来，凉意先在户。
萧萧林樾秋，泫泫幽篁露。
草虫亦何知，含凄感迟莫。
深思无与言，美人隔江浦。
迢迢银汉章，无声自西去。
赠天台叶尊师
方干（唐代）

莫见平明离少室，须知薄暮入天台。
常时爱缩山川去，有夜自携星月来。
灵药不知何代得，古松应是长年栽。
先生暗笑看棋者，半局棋边白发催。
寄板桥黎方回务光
陈子升（明代）

板桥霜色带芳篱，四海才名怅昔时。流水竟孤琴一曲，临风长见玉双枝。

藏书曝日恩犹在，裹革终天泪总垂。国士只今惭马队，凌江不用奋长离。
惠山第二泉试武彝茶歌用商丘先生韵
缪沅（清代）

寒泉九曲梦未到，瑞草一束丛生岩。气苍味厚色转朴，雪烦驱滞心为忺。

庙山萝芥苦柔媚，配此风格方相兼。闽僧前时裹寄我，日夕蒸焙夸茅檐。

行缠南溯不忍弃，驱屐白硾标红签。朅来试茶山水窟，獠奴蒻叶劳包缄。

松响飕飗风鼓浪，泉音琤琮水拂帘。云垂绿脚渗遥碧，香浮翠乳凝空岚。

泉清石白正映发，夫岂尤物横碱砭。从来万事尚标格，咀啜至味无人探。

斯水煮茶合第一，虚评浪语空议谗。是时山空岩骨露，一尘不动含晶盐。

余甘漱齿喉吻润，恍在武曲搊吟髯。胸中腥腐涤欲尽，茗柯妙理搜丛谈。
赠方蔚峨三首 其二
吴理堂（清代）

浊酒当筵泛一卮，胸怀磊落共襟期。今君橐笔天涯去，劳我江乡多梦思。
哀邻家
石介（宋代）

邻家不选医，医无救病术。朝一医工入，暮一医工出。

有加而无瘳，遑遑不安室。吁嗟邻翁愚，予为病者恤。

瞽医一日更千人，盲药何能疗沈疾。
田家 其二
方一夔（宋代）

数间茅屋占林塘，二顷田园幸未荒。蒿叶正长蚕卧起，莺声渐老麦青黄。

壁间龙骨流泉活，筐载豚蹄白酒香。春事年年閒过去，欲将拥肿问庚桑。
山丹已盛
林希逸（宋代）

夏半葵榴亦顿空，临池还未见芙蓉。花神也念翁岑寂，数本山丹著意红。
传言玉女（寿何逢原母夫人九十一）
吴季子（宋代）

阿母今朝，飞下琼楼金阙。先教玉女，为传言细说。蟠桃手种，尚记此春时节。三千春後，开花初结。

宴罢瑶池，洗娥眉、已半雪。九旬偷度，笑韶光一映。仙翁日月，算与人间全别。从今一岁，年年三月。
失调名
佚名（宋代）

西楼独上等多时。月团圆、人未归。
闻子规
李纲（宋代）

江南四月五月时，空山月夜啼子规。劝我不如归去好，我方远谪何时归。

中原杳杳暗锋镝，纵使得归何所益。不如且住碧山中，为凭青鸟通消息。
夜读子肃诗再用前韵
赵蕃（宋代）

栖鸦既投林，萧然野人居。
独立茅檐下，依依月生裾。
涉春抱烦痾，兹夕稍自舒。
育公寄来诗，何啻超黄初。
正声久欲绝，作者徒纷如。
得公振颓波，如汉有二疏。
拟欲蹑其迹，荒棘废垦鉏。
譬由治田人，必待三年畲。
敢矜一日功，草草同猎渔。
穷通固定分，往者悲接舆。
百年等梦间，寿夭谁赢余。
如何彼虞翻，惋叹辄著书。
人生贵适意，安步可当车。
兹道傥与闻，他焉从破除。
遇薛明府谒聪上人
王昌龄（唐代）

欣逢柏梁故，共谒聪公禅。石室无人到，绳床见虎眠。

阴崖常抱雪，枯涧为生泉。出处虽云异，同欢在法筵。
三皇吟
邵雍（宋代）

三皇之世正熙熙，鸟鹊之巢俯可窥。
当日一般情味好，初春天气早晨时。
熙宁望祭岳镇海渎十七首 其四 酌献用《成安》。
郊庙朝会歌辞（宋代）

肇兹东土，含润无疆。维时发春，嘉荐令芳。祭用薶沈，顺性含藏。

不涸不童，诞降祺祥。
题听松山人梅花书屋图为丕光作
吴培源（清代）

峭壁摩空如斧凿，一道飞泉九天落。夜烟如雾隔人间，飘渺寒峰隐孤阁。

铁斡离奇千百树，雪后霜前吐琼萼。何人结屋此中居，应是谪仙耽寂寞。

煮茶声里梦初回，冻合阶除闻唳鹤。山人下笔无点尘，墨痕尽化为烟云。

花魂月影绘不得，意超象外传其神。空山夜半清景绝，仙风吹人冷诗骨。

挂君西围之素壁，夜夜吟情托寒月。
吉安谒文山公祠公孙生员熙出公遗翰因示
李舜臣（明代）

宋道昔云季，戎马摧中州。独公历万死，感慨当时谋。

庐陵在南域，冠盖元名陬。嵯峨瑞华出，浩荡螺川流。

富田馀揖让，夙昔公园丘。荒山辟祠舍，生气谁为收。

飞桥驾长虹，松篁罗道周。凉飙却炎暑，好鸟鸣未休。

哲孙出遗翰，忽若苍龙游。鲁公称妙绝，惟此真其俦。

护持属山灵，栋宇终天留。
次韵和石学士见寄十首
宋庠（宋代）

亲见仙科唱第时，宠均宣室对神釐。
汉台诏令方深厚，好取名郎作训辞。
偶连日食鸡夜梦有截一支者颇怜之有谓予言鸡
李流谦（宋代）

平生不喜杀，杀戒宿所钦。
累此多病身，蔬食惭未能。
连日管庖供，只难荐肴蒸。
异林发农惊，截支血霪霪。
旁立为咨嗟，或人惠嘉音。
见牛未见羊，盍不推此心。
万生均一爱，岂较人与禽。
君看鸡遭烹，楚痛甚斧砧。
抚枕矍然悟，此岂神所箴。
惊魂欲违干，骇汗屡洒膺。
内惧仍自欣，小差辄相懲。
白璧护微疵，宁非忧之深。
长平四十万，一扫轻蚁蝇。
暴殄置不问，天邪匪聋喑。
稔恶侈后罚，幽诛毒炮燖。
冥冥思昔愆，栗栗厉素襟。
赎鱼有前章，并以警侈淫。
江南曲四首
周文璞（宋代）

雨认巫山气，江通淫预情。
相逢未多时，秋花开古城。
东斋夜宴酬绍之起居见赠
杨发（唐代）

龙门八上不知津，唯有君心困益亲。白社追游名自远，

青袍相映道逾新。十年江海鱼缄尽，一夜笙歌凤吹频。

渐老旧交情更重，莫将美酒负良辰。
和太学赵鸿博士归蔡中
李频（唐代）

得禄从高第，还乡见后生。田园休问主，词赋已垂名。

扫壁前题出，开窗旧景清。遥知贤太守，致席日邀迎。
水调歌头 其六 赵昌父七月望日用东坡韵，叙太
辛弃疾（宋代）

我志在寥阔，畴昔梦登天。摩娑素月，人世俯仰已千年。

有客骖鸾并凤，云遇青山、赤壁，相约上高寒。酌酒援北斗，我亦虱其间。

少歌曰：神甚放，形如眠。鸿鹄一再高举，天地睹方圆。

欲重歌兮梦觉，推枕惘然独念，人事底亏全？有美人可语，秋水隔婵娟。
和博古直五首 其二
蒲寿宬（宋代）

少壮能几时，转盻成白首。俯仰百年中，蝇营复狗苟。

规规一世士，礼法自绳纠。不趁蚁磨旋，空嗟兔株守。

杞菊为糇粮，云山作宾友。空泥坚白鸣，夷惠徒可否。
观物、观我八首 观物 其一 仙
陈肇兴（清代）

瑶池何日降琼筵，青鸟西飞竟不旋。一粒金丹终误世，几人服食果升天。

蓬莱飘渺疑无地，鸡犬寻常亦有缘。悟到飞升无用处，华山处士胜彭篯。
和永叔禁中对月
刘敞（宋代）

珠宫银阙閟金銮，独得清辉尽夕看。冷夺雪霜深刺骨，莹分毫发凛冲冠。

通中梦觉炉香断，方底封馀玉滴乾。佳句冠传天上景，世人空仰白云端。
船子和尚遗迹在华亭朱泾之间圭上人即其所诛
刘克庄（宋代）

诚和尚昔挂孤帆，圭上人今架小庵。
老去身无安顿处，挑包便拟作禅参。
茅屋
释居简（宋代）

索得藑茆不足占，趁晴剪剪插疏檐。弗图炙背干阊阖，试策奇勋到黑甜。
与季申信道自光化复入邓书事 其四
陈与义（宋代）

城西望城南，十日九相隔。何如三枝杖，共踏江上石。

门前流水过，春意满渠碧。遥知千顷江，如今好颜色。
烟郊行宫作
弘历（清代）

小雨霏霏即放晴，离宫飒爽拂衣生。浃旬书室往回景，几树庭柯今昔情。

未觉名山助秋兴，祇愁潦水误春耕。行行此去临嵩洛，千里民依次第评。
六月初一日漱芳斋听戏 其三
陈宝琛（清代）

凝碧池边几泪吞，一般社饭味遗言。史家休薄伶官传，犹感缠头说报恩。
别向德深
李若水（宋代）

岁晚霜风劲，束装千里行。
别离交义重，老大宦情轻。
歧路共人远，关山空月明。
旗亭有濁酒，挥泪与君倾。
代牛言
刘叉（唐代）

渴饮颍水流，饿喘吴门月。
黄金如可种，我力终不竭。
寄题戴氏别墅
刘宰（宋代）

闻君筑室水云乡，一榻翛然独老庞。近挹荷香供几案，远邀山翠入轩窗。

自歌自笑游鱼乐，时去时来白鸟双。何日过门成夜泊，一樽相与对银缸。
次妹第一百五十五
文天祥（宋代）

天际伤愁别，江山憔悴人。
团圆思弟妹，传语故乡春。
送友人赴乡举
陈郁（宋代）

我方治地种秋芳，君亦濡毫拟擅场。
待得君归醉重九，捷旗如我菊花黄。
观老杜久客一篇其言有感于吾心者因为八咏 其四 小吏每相轻
程俱（宋代）

鼠辈何知礼，奴曹只世情。鸱鸮嚇鸾凤，蝼蚁困鲲鲸。

舍者时争席，将军莫夜行。岂堪供一笑，正自不须惊。
华清宫四首 其三
吴融（唐代）

上皇銮辂重巡游，雨泪无言独倚楼。惆怅眼前多少事，落花明月满宫秋。
次韵富修仲见赠二首
范浚（宋代）

故人欣面款，令我得眉伸。
意有千金重，诗无一字陈。
清规看后裔，贤业想前人。
会续安边策，何当谒紫宸。
蒲涧
方信孺（宋代）

拔宅谁能辨有无，涧边空记旧丹炉，
世间自是多凡骨，何处犹寻九节蒲。
祥符喜长老请赞
释心月（宋代）

三岩日暖径行地，双径风清宴坐时。
昔不少年今不老，如何描邈使人知。
送乌行中石淙别业
贾岛（唐代）

寒水长绳汲，丁泠数滴翻。草通石淙脉，砚带海潮痕。

岳色何曾远，蝉声尚未繁。劳思当此夕，苗稼在西原。
连雨三日东轩读书
刘敞（宋代）

雨中无复故人居，寂寞闭门三日馀。却信袁安似有道，未知原宪定何如。

浮云极目无由卷，积藓侵阶不易除。正赖高眠堪自遣，时时纷乱满床书。
从军行七首
王昌龄（唐代）

烽火城西百尺楼，黄昏独坐海风秋。(独坐 一作：独上)
更吹羌笛关山月，无那金闺万里愁。

琵琶起舞换新声，总是关山旧别情。
撩乱边愁听不尽，高高秋月照长城。

关城榆叶早疏黄，日暮云沙古战场。
表请回军掩尘骨，莫教兵士哭龙荒。

青海长云暗雪山，孤城遥望玉门关。
黄沙百战穿金甲，不破楼兰终不还。

大漠风尘日色昏，红旗半卷出辕门。
前军夜战洮河北，已报生擒吐谷浑。

胡瓶落膊紫薄汗，碎叶城西秋月团。
明敕星驰封宝剑，辞君一夜取楼兰。

玉门山嶂几千重，山北山南总是烽。
人依远戍须看火，马踏深山不见踪。
送尹枢令狐楚及第后归觐
卢纶（唐代）

佳人比香草，君子即芳兰。宝器金罍重，清音玉珮寒。

贡文齐受宠，献礼两承欢。鞍马并汾地，争迎陆与潘。
和沈祭酒韵
虞俦（宋代）

诗思花前发，春光眼底来。
一区聊自适，三径为谁开。
圣主方求旧，清时况急才。
凤池波自暖，鸥鹭勿多猜。
陈士淳主簿举似与严庆曾主簿邓伯允仙尉同到
李长庚（宋代）

说着幽岩意已清，那堪地近一牛鸣。
尘萦俗累不容到，若见山灵烦寄声。
题南山
石应孙（宋代）

孤鹜去边天浩渺，万家穷处水湾环。
岭外此州为道院，风烟殊弗类南蛮。
特地新
王哲（金朝）

天地人生，同来相遇。应将甚、昭彰显务。道门开，释门阐，儒门堪彰。

识元初，习元本，睹元辰，元阳自固。日月星辰，齐旋躔度。

唯临莅、虚空照布。精关扃，气关达，神关超露。禀三才，立三教，得三光，三丹宝聚。
中秋玩月分韵得一字
李流谦（宋代）

向来高楼月，人境居第一。
天福不得再，天意亦叵测。
浊河幸一不，威凤乃屡出。
过日惜清玩，草具成胜集。
共咏昔年诗，仍是昔年客。
酒阑感存没，悲约会异今昔。
怀我盘谷翁，蕊宫此何夕。
仰瞻云汉章，正恐翁手缉。
蹑云侍琅舆，颇恨无此骨。
拭泪罢清酌，览镜有华发。
纶子效靖节止酒体赋筠斋余亦和而勉之
许及之（宋代）

纶以筠名斋，种筠当掩关。爱筠栽竹易，见竹知筠难。

竹以筠为栽，筠居竹之间。希筠岁寒操，追筠古风还。

筠中听瑟瑟，筠外泻潺潺。人与筠俱胜，筠随境共閒。
田园乐七首·其四
王维（唐代）

萋萋春草秋绿，落落长松夏寒。
牛羊自归村巷，童稚不识衣冠。
宴桃源
曹冠（宋代）

廉纤小雨养花天。池光映远山。蕙兰风暖正暄妍。归梁燕翼偏。

蕙草碧，绿波边。良辰近禁烟。酒酣午枕兴怡然。莺声惊梦仙。
单推官厅前双桐咏
李端（唐代）

封植因高兴，孤贞契素期。由来得地早，何事结花迟。

叶重凝烟后，条寒过雨时。还同李家树，争赋角弓诗。
登高丘望无海
李复（宋代）

登高望远海，冥冥湿天际。
百川趋东南，奔腾卷厚地。
自从开辟来，溶停不可计。
浩浩无增亏，周流在一气。
怒风驾高浪，雪山寒贔屭。
飞火掣电光，神怪时出戏。
却疑蓬莱峰，只是鲛人髻。
会当见清浅，乘月弄兰枻。
去问蟠桃花，结根几千岁。
冬至日代书呈诸兄
金君卿（宋代）

人人懽聚庆新阳，我独飞心恋北堂。
薄宦飘流成底事，数年牢落在他乡。
徙将远意凭归雁，不及诸兄振寿觞。
何幸前春改官去，彩衣相逐戏亲傍。
再赋真觉僧房芦三首
吕祖谦（宋代）

清晓霜钟唤客兴，余声知度几稜层。
烟霞深处无人到，时见凭栏一两僧。
蝶恋花
王之道（宋代）

城上春旗催日暮。柳絮沾泥，花蕊随流去。记得前时行乐处。小桥水渌初平渚。

玉子纹楸谁胜负。不道光阴，暗向闲中度。天若有情容我诉。春来底事多阴雨。
季夏郊墅即事
程公许（宋代）

手锄荒梗艺瑶华，敢觊诸公借齿牙。
通塞非人能计度，贞心祗自保修姱。
得船难
文天祥（宋代）

经营十日苦无舟，惨惨椎心泪血流。
渔父疑为神物遣，相逢扬子大江头。
水调歌头（寿陈仓使）
戴翼（宋代）

某共审：瑞启福星，祥开诞月。江左两三年兵火，暂烦一出于虚左；部内几万户生灵，喜遇再来之父子。欢均列郡，喜溢崇台。某忝出师门，幸依化治。忻逢华旦，上南丰一瓣之香；敬缉斐章，祝东道千龄之算。退惭下俚，上渎清都。敢冀熏慈，俯垂采览。

嵩岳周王佐，昴宿汉宗臣。从来间世英杰，出则致升平。况我皇华直指，元是福星出现，来此活生灵。五百岁初度，十一郡欢忻。

挽西江，苏涸辙，洗尘埃。笑谈顷刻间宜，宇宙变为春。泽满赣川无限，福与崆峒齐耸，颂咏几多人。潋滟一卮寿，愿早秉洪钧。
湖州韩使君置宴（一作陪韩中丞宴不饮酒）
朱庆馀（唐代）

老大成名仍足病，纵听丝竹也无欢。

高情太守容闲坐，借与青山尽日看。
忆江南·初夏九咏，和刘蔚园 其五
陆震（清代）

梅黄早，叶底缀金丸。功逊酒香教渴解，味如愁重惹眉攒。

花放记曾看。
王九山挽诗
薛嵎（宋代）

修行过衲子，蔬饭几昏晨。
自草休官疏，犹嫌在世身。
片云先冢近，寒月万松邻。
为鬼还应别，平生有善因。
闻台峰舟过清源不遂瞻奉短诗寄怀
边贡（明代）

隔岁关河音信迟，美人千里惜分岐。伯华寔愧祁奚举，仲父虚承鲍叔知。

春到水亭花发处，月明山馆雁来时。孤帆迤逦青骢远，西望长吟有所思。
题扇上钓鱼图 其一
贺钦（明代）

江上钓鱼翁，不识家何处。我恨淩溪未得朋，安得与君同去住。
送薛子舒赴华亭船官
翁卷（宋代）

君到云间日，应分二陆名。
县图山色少，井味海潮并。
剡局三年印，春风半月程。
野人因买鹤，曾向此中行。
送张山人归始安兼寄汪伯耳
李云龙（明代）

二月春江深，送君归故林。绿波与碧草，一倍伤离心。

故人在天末，欲往隔湘阴。相见烦相问，多愁年鬓侵。
题清镜阁
黄溍（元代）

投老归来贺监船，何时结屋镜湖边。羡公高坐毗卢阁，万水同波一月圆。
月翁
释绍昙（宋代）

午夜光浮玉兔胎，行空无迹镜奁开。
老僧不在明白里，向未生前相见来。
和落花流水四绝句依长文侄韵 其二
孙觌（宋代）

菌短椿长未易齐，雨花风叶任纷披。甑盆已破谁能改，趺坐观空且对持。
再用韵十首
杨公远（宋代）

数椽欹欲压，仿佛玉川庐。
不结市朝梦，惟便水竹居。
静中谙世味，贫里见亲疏。
忽怪幽池涨，元通灌稻渠。
山居诗
释延寿（宋代）

独行独坐任天然，幽隐难逢世网牵。
一志直教齐大道，万般总是涉因缘。
水磨涧石平如镜，春引岩藤直似弦。
虚纪已知休更续，蹄轮应不到山前。
贺关彦长生日
陈师道（宋代）

吉梦熊罴後，名家韦杜旁。
风霜随气节，河汉借文章。
汉相功名晚，周南德化长。
欲伸千岁祝，愿奉故人觞。
墙角红梅，九月发花一朵，偶成四绝；时羁狱舍，用「盐」字 其四
张煌言（明代）

寒枝堆尽水精盐，欲捲孤山雪一帘；何事西风能点缀，先吹霞片到花尖！
流水
罗邺（唐代）

漾漾悠悠几派分，中浮短艇与鸥群。天街带雨淹芳草，

玉洞漂花下白云。静称一竿持处见，急宜孤馆觉来闻。

隋家柳畔偏堪恨，东入长淮日又曛。
明道元年章献明肃皇太后朝会十五首
佚名（隋代）

盛礼煌煌，六衣有光。
千官在位，百福称扬。
坤德慈仁，邦斯淑祥。
如山之寿，佑圣无疆。
宿北山
王谌（南北朝）

四壁静无人，悠然夜不惊。
龛灯光焰薄，纸帐梦魂清。
有月山犹暗，无风松自鸣。
结茅终隐此，高枕待升平。
游尹澜柱铨部园林十首 其三
陈恭尹（清代）

布势因林木，周池见竹苞。琐窗文各变，重阁路相交。

廉静团花气，波明落鸟巢。飞尘全不到，谁信近东郊。
红糟送陈广文
萧立之（宋代）

小槽无声檐溜歇，银缸满贮猩红血。撑囊礧磈腹果然，压以千红枯欲裂。

曲生有味取试尝，粉身不惜糜成浆。春风往往醉入骨，赐以菹醢犹能香。

赠君活火烹锜釜，芼以青葱渫姜缕。食之以匙不以箸，白玉盘中涨红雾。
三韵杂咏七首
李若川（宋代）

瞽者不视色，聋者不听声。
观其动作间，视听由心生。
一心苟有蔽，耳目绝聪明。
关祠
顾璘（明代）

汉季昔鼎沸，孙曹窃王疆。帝胄拥剑门，龙虎争奋张。

桓桓万人拥，东盼无荆襄。运移见倾覆，孰云谋匪臧。

生为吴国仇，死食吴人乡。烈气横四海，遗灵戴今王。

江边庙门古，松柏寒苍苍。英爽如有临，风起旌旗翔。

君看祠前水，万古东流长。
偈颂一百零九首
释可湘（宋代）

集云法令不徒施，趁起丹山白凤儿。
昨夜已飞霄汉去，平明空撼碧梧枝。
龙州候信不至
孙承恩（明代）

王事何缘毕，乡心动欲飞。只将挨白日，唫到几斜晖。

事变看常错，人谋每自违。愁来损眠食，应减带腰围。
耕图二十三首 其二十一 砻
胤禛（清代）

地结霜痕白，檐虚夜气青。声殷砻早谷，风动闭寒扃。

玉色鲜堪比，珠光泻不停。蒸炊谋室妇，农祖荐朝馨。
云峰寺
张士逊（宋代）

百越回辕度翠微，全家还憩白云扉。
白云知我帝乡去，旋拂征鞍也要归。
留题马溪寺二首即用前韵
程公许（宋代）

翠珉瞻手泽，六十有余龄。
囊锦传宗旨，维沙更典刑。
发缘忧世白，眼独为山青。
蕙怅摇归梦，秋猿正可听。
飞阁
岑澄（清代）

飞阁乱松间，苍茫独倚阑。雨晴花竹健，春晚水云寒。

岁月抛霜剑，风尘误箨冠。愁来乡国路，望断更千盘。
子隐堂为萧寺题
陈舜俞（宋代）

东城萧寺荒烟内，底事旌旗与客来。
六代豪华归茂草，少年风节有高台。
门前好鸟鸣佳木，径里闲僧扫绿苔。
强为登临一怀古，懦夫芜句雨非才。
次韵张廷实读伊洛渊源录
陈献章（明代）

往古来今几圣贤，都从心上契心传。孟子聪明还孟子，如今且莫信人言。
赵雍枯槎寒筱
弘历（清代）

君子林中貌一家，石边老干故槎枒。昨从淇澳观如箦，阿那烟梢指似耶。
醉里
李振钧（清代）

踪犹萍梗性同鸥，入世难忘旧酒楼。醉里不知身是客，夜深惟觉气如秋。

云山漫绕蕉中鹿，鞭策真惭稷下牛。最爱多情清净水，不因河曲强回头。
次韵王少清告归七首
项安世（宋代）

生平俱异县，相与忽同矛。
钝质铅逢错，芜心草赖耰。
每思难话别，却恨莫同游。
到日应残腊，来时却顺流。
高才日壬里，再见愈难侔。
次张子仪抑篇荔枝诗韵
周必大（宋代）

驲骑尘飞受暑风，绝怜丹脸透青龙。欧闽后出名高尚，广蜀先驱品下中。

遥忆东坡分晒白，预邀老杜赋轻红。明年倘未归黄闼，生熟何忧更异同。
再和时习五章取礼记一句·射义习射于泽
袁甫（宋代）

蓬矢桑弧男子初，泽宫试事翼如趋。
采蘩盈耳皆音节，盛乐何消待大雩。
过吴江阻风游宁境寺
李纲（宋代）

扁舟渡松江，惨淡天色恶。胜游得禅房，旷望倚虚阁。

轩楹俯巨浸，云水互参错。长风驾惊浪，飞雪相喷薄。

未应神龙怒，端有蛟鼍作。片帆天际来，飘忽如陨箨。

波涛浩无涯，撑突殊不愕。奈何操我舟，惴慄缆添索。

蜚廉也世情，逐客正落寞。深夜始归眠，蓬窗听鸣铎。
点史
张至龙（宋代）

水草山花各自春，闲居常谨坐船身。忠言似药偏医国，好句如金不疗贫。

王霸兴亡难讳史，彭殇寿夭不由人。感来莫计更深浅，祇见苍头换烛频。
奉和子服老弟黄杨游岩二诗 其二
朱熹（宋代）

游洲岩下水泠泠，枕石何妨梦里听。要与他年成故事，谩寻幽处著新亭。
祝孝友作枕屏小景以霜馀茂树名之因题此诗
朱熹（宋代）

山寒夕飙急，木落洞庭波。几叠云屏好，一生秋梦多。
鸿华庵望水有感 其一
张萱（明代）

福田争说在修桥，附郭良畴水尽漂。岁岁老农曾顶礼，慈悲何以救青苗。
赠邹德年
王洋（宋代）

短檠三尺照座隅，眵昏两目头不梳。
丈夫功业务广大，安用事此牛尾书。
多求旧闻助器识，欲驾万里须舟舆。
要坚志节在专苦，积萤照夜真前车。
道乡先生好门户，髯季晚出弃门闾。
昂昂鸡群见野鹤，炯炯虎视嗟黔驴。
如何天公不着眼，弃此异宝犹纷拿。
我知造物自有意，将骋健骏先虚徐。
金须百炼作钟鼎，玉试三火真璠玙。
来年明光再射策，聊取高第酬三馀。
古今人事自差别，见晚用速皆乘除。
他年云路着鞭隐，无忘过我中田庐。
同转庵诸人筠斋赏荷花次转庵韵
许及之（宋代）

一笑筠斋同集客，眼看荷花笑中坼。未说赏花先赏叶，破晓清香晨竟夕。

了知出水非雕饰，乍觉临流似涂泽。多情落日助酣红，争媚清漪动寒碧。

其间得意谁最多，几个文禽不容只。锦鳞似梭跃流黄，雨盖如镕倾大白。

同社持觞聊破戒，行令传花非俚画。昆明撑舟真锦渡，太华如船俨仙籍。

明朝定尔传新篇，今日袖然有诗伯。诗来忽起西湖思，我辈已觉蓬莱隔。

忆曾画船作夜游，亲听菱歌和露摘。南高北高祇在眼，长桥短桥频泛宅。

挂冠神武吾盍归，奏篇未央君盍适。便应献策取貂蝉，焉用孤吟和蝼蝈。

功成五湖有成例，全赐西湖底分擘。回视筠斋乃坳堂，岂须更许渔争席。

红莲绿水姑相娱，明月夜光成浪获。当暑清风诵三过，真是双清泯心迹。
盘古墓
龙震（清代）

谁见盘古生，谁见盘古死。如何盘古墓，却在盘古里。

吾闻盘古氏，万世祖之始。后之万万世，皆其孙与子。

贵贱久已分，死生各不已。念祖实无人，绕墓空河水。
宿泽心
严粲（宋代）

自从孤棹背乡关，几度麻姑梦里山。此地不知何洞府，石间松荫水潺潺。
残句叩槛出鱼鳖
苏轼（宋代）

叩槛出鱼鳖，诗成一笑粲。
次韵答邻友况六首
戴表元（宋代）

炊成日影三竿直，睡起溪流十尺高。
懵懂不知何岁月，山风吹白镜中毛。
舟中无事戏拟古乐府杂体遗意十八首 其八 宛转词
邓云霄（明代）

独独漉漉辘轳声，札札戛戛机杼鸣。咄咄恻恻离人情，惨惨淡淡天难明。
贾魏公雪中下湖
汪元量（宋代）

冻木号风雪满天，平章犹放下湖船。
兽炉金帐羔儿美，不念襄阳已六年。
元丰己未三院东阁作·己未九月予赴鞫御史闻
苏颂（宋代）

近年出处略相同，十载邅回我与公。
杭婺邻封迁谪后，湖濠继与絷维中。
诗人嗫嗫常多难，儒者凄凄久讳穷。
他日得归江海去，相期来访蒜山东。
午坐 其一
韩淲（宋代）

晴初小院窗半开，阶下草色侵莓苔。清风徐徐木阴寂，禽鸟自鸣时自来。
淳熙十六年皇后册宝十三首 其三
郊庙朝会歌辞（宋代）

有玺范金，有册镂琼。汝使汝介，持节以行。礼始文德，达于穆清。

是恪是虔，依我和声。
伤逝二首 其二
刘攽（宋代）

我昔曾远游，岁晏不得返。又尝惧而梦，百怪纷乱眼。

迨今疑若惧，虚实未敢辨。促驾逝将归，惊呼寤何晚。

百年非淹期，愚智俱不满。彭聃与颜殇，究竟同是短。

愁忧浪无端，衷肠若汤涫。
郡圃海棠初开追忆学士院玉堂后西轩此花最盛
宋庠（宋代）

昔作瀛洲赏，今逢汶水春。
可怜无并色，来对始衰人。
温树遥知汉，仙桃尚记秦。
临樽如旧识，争忍判芳辰。
入浙
刘克庄（宋代）

浦城南畔只轻阴，入浙方惊雪许深。
梅皜枫丹三百里，笑人短幅写寒林。
下直闻蝉
沈初（清代）

本以清高者，而来紫禁中。质轻惟受露，声远不因风。

漫忆林阴静，偏依殿角崇。莫嫌幽趣少，歊暑听全空。
广胜寺
张傅（宋代）

亭险高登畏力微，放怀堪此养天机。下窥平野遥无际，仰视危檐势欲飞。

常日群猿偎槛戏，有时晴霭拂窗归。旌轩暂驻聊凝睇，应笑尘中万事非。
游云居歌
李彭（宋代）

岷峨秀气凌太白，诸峰弹压流辈百。右军昔为怀祖困，此心勇往曾未识。

羊家叔子端可人，岘山何为苦伤神。多情赖有邹从事，与山不磨有遗味。

平生寻幽几屐穿，始知欧峰峰外天。扪参历井出鸟道，耳边河汉声潺湲。

千古追怀同一律，神明还观悲节物。两郎凛凛安能来，定于何处埋尔骨。

往时宏觉大道场，心净无尘闻妙香。幽禅寂寂师粲可，高韵卓卓凌羲黄。

九原芜没那能作，胜日良游自不恶。灵云野桃初著花，鼻祖柏子僧前落。

玉函贝叶渡流沙，法筵复雨曼殊花。充虚解战天皇饼，破魔惊睡赵州茶。

世网婴人太烦促，桑下安眠戒三宿。柴扉草阁空归来，大梁推枕黄粱熟。
梅农赠诗，推奉过常，长句答之
丘逢甲（清代）

十万义师齐放仗，天涯流落征南将。将坛已废诗坛存，四海才人远相访。

萧山诗老七十翁，宦游岭南家浙东。平生慷慨多大节，千金屡散称朱公。

广柳之车上方剑，君家义声世争艳。不教壮士走越胡，更遣安昌落奸焰。

君今退作诗家豪，雄风飒爽生笺毫。五言长城忽在眼，偏师欲往惭钤韬。

天南喜得忘年友，风雨满城过重九。欲邀君赏东篱花，惜少柴桑白衣酒。
谒金门·槐阴绿
丘崈（宋代）

槐阴绿。帘卷翠屏山曲。照眼冰壶寒并玉。赐衣便雾縠。熊梦又惊初卜。好在掖垣梧竹。应讶人归犹未速。已颁新诏墨。
龙虎颂
周无所住（宋代）

龙虎猖狂，心念炎烈。
慧剑才挥，二兽俱灭。
海云院会送侯月鹭奉母太君榇归葬雒阳
王琅（明代）

士龙入雒君还雒，元直从亲君丧亲。挥泪渡河寻旧土，去家探岳寄閒身。

风悲木杪天无色，夜到山中梦有人。若到夷门封植后，定将东海谢西秦。
寄怀林雪村方伯 
吴春樵（清代）

竹箪凉深夜睡迟，画堂偏忆虎头痴。白团扇上秋云句，冷雨残宵自写诗。
点绛唇（温香芍药）
王十朋（宋代）

近侍盈盈，向人自笑还无语。牡丹飘雨。开作群芳主。

柔美温香，剪染劳天女。青春去。花间歌舞。学个狂韩愈。
雷
杜甫（唐代）

巫峡中宵动，沧江十月雷。龙蛇不成蛰，天地划争回。

却碾空山过，深蟠绝壁来。何须妒云雨，霹雳楚王台。
次韵张子开教授游杖锡寺偶成
陈著（宋代）

禅老慈悲下界愁，长诗招我到深幽。
人知晚节陶元亮，谁识初深马少游。
星月天高空绕鹊，江湖风恶不容鸥。
苦无十亩田堪舍，借得僧房饭几秋。
南红门外
弘历（清代）

轻烟澹沲低村树，平原迤逦青春曙。阅河事罢命回銮，南苑经临兹取路。

莱畦花圃带郊坰，物土耕桑随意度。民风墟里宛在忆，是我少年行乐处。

耳后生风逐狡兔，弯弓向云落孤鹜。而今珍重久不为，饶有先忧胜于故。
缑山月夜闻王子晋吹笙
厉玄（唐代）

缑山明月夜，岑寂隔尘氛。紫府参差曲，清宵次第闻。

韵流多入洞，声度半和云。拂竹鸾惊侣，经松鹤对群。

蟾光听处合，仙路望中分。坐惜千岩曙，遗香过汝坟。
雪中寄令狐相公，兼呈梦得
白居易（唐代）

兔园春雪梁王会，想对金罍咏玉尘。

今日相如身在此，不知客右坐何人。
闵灾词
徐积（宋代）

神地出渊泉，商羊向天舞。电火烧黑空，雷车震金鼓。

大块噫风吹黄沙，黄沙须臾化为雾。此时阴气一何盛，蚓嘘云兮鬼啸雨。

雨绳绳兮云蒸蒸，天惨惨兮朝复莫。嗟尔长淮之民，何生而苦。

方馑而饥，方疫而愈。乃有此患，普及于汝。地涌水泉，天降淫雨。

浩浩之势，包山逾阜。汝居无庐，汝耕无土。汝口嗷嗷，其谁安诉。

吾闻尧水凡九年，民虽昏垫不失所。愿我君王发德音，一变悲号作歌舞。
【双调】折桂令_村庵即事掩
张可久（元代）

村庵即事
掩柴门啸傲烟霞，隐隐林峦，小小仙家。楼外白云，窗前翠竹，井底朱砂。五亩宅无人种瓜，一村庵有客分茶。春色无多，开到蔷薇，落尽梨花。
崔闲斋元帅席上
绣帘开语燕呢喃，柳眼青娇，杏脸红酣。春日迟迟，香风淡淡，相府潭潭。环粉黛犀梳玉辔，引儿孙竹马青衫。坐客江南，妙舞清歌，阔论高谈。
九日
对青山强整乌纱，归雁横秋，倦容思家。翠袖殷勤，金杯错落，玉手琵琶。人老去西风白发，蝶愁来明日黄花。回首天涯，一抹斜阳，数点寒鸦。
梅友元帅席间
拂冰弦慢拈轻拢，一种天姿，占断芳丛。额点宫黄，眉横晚翠，脸晕春红。歌夜月琉璃酒钟，隔香风翡翠帘栊。殢杀吟翁，柳暗花浓，玉暖香融。
读史有感二首
剑空弹月下高歌，说到知音，自古无多。白发箫疏，青灯寂寞，老子婆娑。故纸上前贤坎坷，醉乡中壮士磨跎。富贵由他，谩想廉颇，谁效常何？沧浪可以濯缨，叹千里波波，两鬓星星。遁迹林泉，甘心畎亩，罢念功名。青门外芸瓜邵平，白云边垂钩严陵。潮落沙汀，月转林坰，午醉方醒。
秋夜闺思
剔残灯数尽寒更，自别了鸳鸯，谁更卿卿？竹影疏棂，蛩声废井，桂子闲庭。淹泪眼羞看画屏，瘦人儿不似丹青。盼杀多情，远信休凭，好梦难成。
进歌者秀英
海棠娇杨柳纤腰，眼转秋波，睑晕春潮。檀板轻敲，冰弦初奏，彩扇低招。倾城倾国越西子梨梨枣枣，行云行雨楚巫娥暮暮朝朝。橙剖并刀，酒捧金蕉。烂醉东风，受用良宵。
疏斋学士自长沙归
望仙华十二芙蓉，夜醉长沙，晓过吴松。税驾星坛，题诗玉井，挂剑琳宫。鹤唳黄云半空，雁来红叶西风。秋兴谁同？绝唱仙童，相伴疏翁。
湖上怀古，次疏斋学土韵
柳驼腰系我舟差，趁夜雪归鸿，暮苑啼鸦。绿树秋千，青山钟鼓，画防琵琶。铜雀台边破瓦，金鱼池上残花。谁见繁华？采药仙翁，卖酒人家。
秋思
菊花枝还为谁黄？数尽归期，过了重阳。锦字传情，琼簪留恨，绣枕遗香。夜月冷金钗凤凰，晓霜寒翠被鸳鸯。想像高唐，萦损柔肠，梦见才郎。
春伯
托香腮微困春纤，绣线慵拈，宝篆羞添。往事墙头，情人梦里，旧恨眉尖。梨花谢春光荏苒，晓莺啼酒病淹渐。燕语雕檐，满院杨花，不卷珠帘。
红梅次试斋学士韵
寿阳妆何似环儿？快传语花神，换却南枝。血点冰梢，丹涂玉脸，酒晕琼姿。拼花下何郎醉死，误庄前崔护题诗。倚树多时，长笛声中，万点胭脂。
秋日海棠一
沉香亭上幽欢，甚陶令篱边，月惨风酸。燕子来时，梧桐老去，锦树花攒。照银烛春宵苦短，惜疏林秋夜漫漫。樽俎团圞，破帽西风，华屋金盘。
次韵秋怀
问山人索价何高？岁晚江空，兴动书巢。古桂寒香，残芦老絮，病叶红绡。愁倦容呜呜洞箫，对西风恋恋绨袍。往事徒劳，两鬓秋霜，万里云涛。
西湖怀古
飞来何处奇峰？笑引吟翁，醉倒诗筒。古寺啼猿，晴山舞风，废井藏龙。人已去梅花旧家，客重来柳树西风。一笑相逢，天竺门前，合涧桥东。
王一山席上题壁二首
扫诗愁满壁龙蛇，壮气凭陵，醉眼横斜。脱帽临风，停杯问月，往事伤嗟。范蠡归湖是也，子牙发迹迟些、笑杀豪杰，花谢还开，酒尽重赊。醉厌厌良夜迢迢，记席上樽前，酒令诗条。锦树围香，花灯夺昼，金屋藏娇。碧水冷西施弄瓢，紫云深秦女吹箫。占得春饶，莺怕歌喉，柳妒蛮腰。
湖上即事叠韵
锦江头一掬清愁，回首盟鸥，杨柳汀洲。俊友吴钩，晴秋楚岫，退叟齐丘。赋远游黄州竹楼，泛中流翠袖兰舟。檀口歌讴，玉手藏阄诗酒觥筹，邂逅绸缎，醉后相留。
桃花菊
怪黄花厌我清贫，老圃秋容，丹脸偷匀。前度刘郎，东篱陶令，邂逅寒温。延寿客秋凤酒樽，想佳人春日庄门。笑问东君：费尽金钱，占醉红裙。
鉴湖小集
写《黄庭》换得白鹅，旧酒犹香，小玉能歌。命友南山，怀人北海，遁世东坡。昨日春今日秋清闲在我，百年人千年调烦恼由他！乐事无多，良夜如何？去了朱颜，还再来么？
酸斋学士席上
岸风吹裂江云，迸一缕斜阳，照我离樽。倚徙西楼，留连北海，断送东君。传酒令金杯玉笋，傲诗坛羽扇纶巾。惊起波神，唤醒梅魂，翠袖佳人，白雪阳春。
石塘道中
雨依微天淡云阴，有客徜徉，缓辔登临。老树危亭，平津短棹，远店疏砧。傲尘世山无古今，避风波鸥自浮沉。霜后园林，万绿枝头，一点黄金。
松江怀古
解征衣便可濯缨，小小西湖，总是诗情。天际浮图，云间旧隐，水上新亭。负重名陆家弟兄，泛轻舟何处高僧？老鹤长鸣，翠柳堤边，白苎风生。
肃斋赵使君致仕归
杏花村酒满葫芦，记竹马相迎，郊外先驱。清献家风，渊明归兴，尽自欢娱。荣故里名香二疏，播廉声恩在三衢。教子读书，黄卷青灯，玉带金鱼。
三衢平山亭
倚阑于云与山平，一勺甘泉，四面虚亭。隐隐浮图，层层罨画，小小蓬瀛。随月去长空雁影，唤秋来高树蝉声。客路飘零，天宇澄清，剑气峰峰。
海棠
看佳人富贵天姿，点染胭脂，消得新诗。笑倚红妆，轻弹银烛，满引金卮。伴庭院黄昏燕子，叹风流天宝环儿。老过花时，谁恨无香？我爱垂丝。
次韵
唤西施伴我西游，客路依依，烟水悠悠。翠树啼鹃，青天旅雁，白雪盟鸥。人倚梨花病酒，月明杨柳维舟。试上层楼，绿满江南，红褪春愁。
湖上即事
倚高寒渺渺愁余，昨夜南楼，今日西湖。柳影浮图，岩阿杜宇，酒病相如。留客醉山花解舞，寄离愁云雁能书。笑倩谁扶？风动瑶筝，月满冰壶。
元夜宴集
绿窗纱银烛梅花，有美人兮，不御铅华。妆镜羞鸾，娇眉敛翠，巧髻盘鸦。可喜娘春纤过茶，风流煞真字续麻。共饮流霞，月转西楼，不记还家。
游龙源寺
问行人何处龙源？古路萦幡，细水蜿蜒。柳耳垂阴，花心困雨，树顶摩天。借居士蒲团坐禅，对幽人松麈谈玄。诗债留连，百巧黄鹏，一曲新蝉。
莲花道中
洗黄尘照眼沧浪，古道依依，暮色苍苍。远寺松篁，谁家桃李？旧日柴桑。红袖倚低低院墙，白莲开小小林塘。过客徜徉，题罢新诗，立尽斜阳。
秋日同印别驾游桃川宫寻秦人洞
宋登春（明代）

殿阁夕阳外，花源楚水西。秦人不可见，洞草尚萋萋。

九畹心空结，三湘望欲迷。探奇犹未极，还下武陵溪。
捣练子 离尘
马钰（金朝）

离尘纲，出凡笼。＊头垢面类愚蒙。眼如盲，耳如聋。金为箭，玉为弓。木人射透水晶宫。赴蓬瀛，玉路通。
捣练子 闺情
陆进（清代）

铃阁雨，寺楼钟。迸入零香碎玉中。幽梦忽惊啼鸟唤，卖花声过小楼东。
杭州八咏 其二 中和堂
赵抃（宋代）

老来重守凤凰城，千里人心岂易平。乐职古贤形颂叹，中和诗不为虚名。
秋日偶成 其一
陈之遴（明代）

幽燕东北古营州，乱碛惊沙起客愁。万里关山重出塞，一天风雨漫登楼。

吟诗每共哀箫咽，伴老空怜短剑留。昨上荒原醉萸菊，萧森满目故园秋。
春宵酌雨
白玉蟾（宋代）

更无半点海棠飞，一听黄莺雨里啼。
啼得碧坛红药破，淡烟芳草满长堤。
窥开吟 其六
邵雍（宋代）

物理窥开后，人情照破时。情中明事体，理外见天机。
东林废院诗追和忠宪公韵 其二
叶光辅（明代）

年来无梦到长安，肯羡吴侬作热官。寂寂草堂深闭后，一编哀草注初完。
答建士谢旿二首
刘克庄（宋代）

贽余一两卷，览罢恍然惊。
老子犹坚壁，偏师忽劫营。
今人轻雅道，造物靳诗名。
自笑空空者，将何赠尔行。
丁未秋日旅食京师偶成咏物二首 其一
王家枚（清代）

莫笑涂鸦到处忙，传来墨迹俨君王。霜高陇北淩飞白，叶下江南榻硬黄。

赝本一时凭刊落，鸿才几辈奋翱翔。家书欲寄浑难说，为报平安在异乡。
送顾非熊秀才归丹阳
王建（唐代）

江城柳色海门烟，欲到茅山始下船。

知道君家当瀑布，菖蒲潭在草堂前。
狱中集古十六首　东岩同扉 其一
韩邦奇（明代）

天地身何往，故乡不可思。萧萧北风劲，惨惨中肠悲。

多病久加饭，开怀无愧辞。眼前列杻械，报主尔何迟。
黄雀谣
吴屯侯（清代）

八月黄雀生，九月黄雀飞。飞来飞去啄禾黍，禾黍欲空黄雀肥。

原头网罗日相逐，嗟汝身肥命亦速。
送贺秘监归会稽诗
郭虚己（唐代）

白首轻轩冕，黄冠重隐沦。严陵垂钓日，疏广散金辰。

北阙辞明主，东门别故人。以兹敦雅俗，玄化尽归真。
闻王维新童子试捷志喜
刘天谊（清代）

才自难羁靮，情真却垢氛。三冬探丽藻，一握采香芹。

谁曰得天幸，实能张我军。还宜潜绩学，昭代正崇文。
送曹侍郎溶备兵大同
朱彝尊（清代）

榆关萧瑟二庭空，堠火平安九塞通。往日连师惊朔漠，只今市马互西东。

黄河天上三城戍，画角霜前万里风。知有冯唐论将略，不令魏尚久云中。
山中闻知己及第
释智圆（宋代）

交知心莫逆，出处任相违。
月里方攀桂，山中自采薇。
致君期有术，遁世贵无机。
华发他年事，云泉亦可归。
纳凉濠上
韩淲（宋代）

夕阳偏占绿荷风，夏气浮凉酒满钟。人胜不讥吾拓落，身閒何满尔从容。

唤回今古风骚体，消得乾坤运化功。只是灵山照冰水，莫教忧乐系穷通。
怀赵蕲州文鼎
赵蕃（宋代）

吾州忆当南渡初，居有曾吕守则徐。
本门林下亦此渠，往往诗流非酒徒。
迩来流风颇寂寞，南池二公了不恶。
李今作舟大如斗，公更蕲春方待守。
几宵春雨落连明，南池水满春草生。
不知春兴凡几首，寄我因之报安否。
宋铙歌鼓吹曲 其十一
谢翱（宋代）

清源无诸邦，力弱臣秣陵。间道遣进表，九门望日旌。

愿齿邹与郳，自达天子庭。四邻彫霸业，国除洗天兵。

皇灵畅遐外，蜑俗迩声明。归其所隶州，乞身奉朝请。

帝命得陪祀，汤沐在王城。从兹附庸毕，歌以颂河清。
寄刘伯宗兼问次尾诸孤 其一
梅磊（清代）

九子山头草木悲，五年江上雁鸿迟。吹箫食拟从人乞，吞炭声还畏友知。

吾道荆榛空岁序，中原战斗几须眉。只今才彦看将尽，爱尔冰霜独自持。
偈颂七十六首
释师观（宋代）

今朝十月一，开炉是此日。
赵州宾主话，圣因为拈出。
暇日读楞严经偶成
王绂（明代）

劳生何扰扰，衰鬓已萧萧。
偶得《楞严》读，都将世虑消。
水流虚谷静，云度碧天遥。
独坐忘言久，西山对寂寥。
送萧元章赴柳州别驾
湛若水（明代）

柳州江上柳千垂，柳子当年手自培。到时若见思人树，五马风流别驾追。
雪中怀成都
陆游（宋代）

忆在西州遇雪时，绣筵处处百花围。
乌丝阑展新诗就，油壁车花小猎归。
感事镜鸾悲独舞，寄书筝雁恨慵飞。
愁多自是难成醉，不为天寒酒力微。
喜春来·春盘宜剪三生菜
元好问（金朝）

春盘宜剪三生菜，春燕斜簪七宝钗。春风春酝透人怀。春宴排，齐唱喜春来。
峡州渡江入寺
李复（宋代）

江上招提古，萧疏对郡城。
延宾竹榻静，过雨石堂清。
斋接荆州供，题多蜀士名。
老僧飞锡倦，归坐听江声。
黄冠见客
谢士元（明代）

年来最好鹿皮冠，林下逢迎礼数宽。天上故人多厚意，寻常对客不曾弹。
西斋小松二首
元稹（唐代）

松树短于我，清风亦已多。况乃枝上雪，动摇微月波。

幽姿得闲枝，讵感岁蹉跎。但恐厦终构，藉君当奈何。

簇簇枝新黄，纤纤攒素指。柔苙渐依条，短莎还半委。

清风日夜高，凌云意何已。千岁盘老龙，修鳞自兹始。
送别得书字
李白（唐代）

水色南天远，舟行若在虚。
迁人发佳兴，吾子访闲居。
日落看归鸟，潭澄羡跃鱼。
圣朝思贾谊，应降紫泥书。
小阑干·去年人在凤凰池
萨都剌（元代）

去年人在凤凰池，银烛夜弹丝。沉水香消，梨云梦暖，深院绣帘沉。
今年冷落江南夜，心事有谁知。杨柳风柔，海棠月淡，独自倚阑时。
陈氏贯时轩
释德洪（宋代）

春风著万物，粉饰相明鲜。雪霜摧压之，不情如世权。

问谁不可犯，揖此苍玉椽。斫头未易屈，抢地犹傲然。

相逢凋零中，秀色披晴烟。陈侯我辈人，逸气倾群贤。

开轩冷相向，酬酢忘岁年。我来作风听，夜雨杂山泉。

携被愿假宿，与子对床眠。
冷泉亭即事
顾逢（宋代）

亭上数僧俱不识，倚阑无语坐多时。
听谈五字中奇句，尽是山翁旧日诗。
秋怀
连文凤（宋代）

茫茫秋水波，灼灼芙蓉姿。
采之不盈菊，及此行乐时。
阳钫来南翔，玄鸟将西归。
羁旅独牵营，泯默生穷思。
美人不可见，长歌以自怡。
叹命
孟郊（唐代）

三十年来命，唯藏一卦中。题诗还问易，问易蒙复蒙。

本望文字达，今因文字穷。影孤别离月，衣破道路风。

归去不自息，耕耘成楚农。
述怀二首
孙琏（五代）

坐倦秋树根，摄衣步前丘。
横河澹如练，破月西南流。
独持一尊酒，悠然发清讴。
俯仰无不足，吾生焉所求。
灌甫宗正寄示所著新书奉赠
王世贞（明代）

浮云郁郁大梁城，公子名高不爱名。但自壁间寻孔氏，何须席左待侯生。

藏书嵩岳中天色，纪瑞黄河圣代清。却忆荆州王粲在，从军诗好继东京。
山中
王镃（宋代）

荣枯皆定数，枉作送穷吟。
有色非真画，无弦是古琴。
青松秦世事，黄菊晋人心。
尘外烟萝客，相寻入远林。
初食槟榔
刘基（明代）

槟榔红白文，包以青扶留。
驿吏劝我食，可已瘴疠忧。
初惊刺生颊，渐若戟在喉。
纷纷花满眼，岑岑晕蒙头。
将疑误腊毒，复想致无由。
稍稍热上面，轻汗如珠流。
清凉彻肺腑，粗秽无纤留。
信知殷王语，瞑眩疾乃瘳。
三复增永叹，书之遗朋俦。
宫词 其二十八
花蕊夫人徐氏（唐代）

内家宣锡生辰宴，隔夜诸宫进御花。后殿未闻宫主入，东门先报下金车。
振衣台
戚继光（明代）

蓬莱有佳人，佩剑游南纪。指顾山海间，徜徉群动里。

薄行幽径纡，乱石谁人驱？中有千丈表，乘之临玉虚。

拂袖惊长风，浩歌空九衢。飘摇揖王母，如闻琼佩琚。

幽人保元命，义士轻其躯。雉飞不逾阜，鹏抟九万余。

巨翰如可挟，从此谢尘区。
登岳阳楼
赵蕃（宋代）

晚风何许递参差，南望令人思九疑。
渺渺烟波莫能极，谁云一苇可杭之。
游仙
释文珦（宋代）

喧嚣非所事，灵府自怡神。
食每吸丹景，饱常漱玄津。
洞览周八极，内照唯一真。
体妙含至精，希微难具陈。
读余懋昭游青城山诗因寄并韩飞霞
杨慎（明代）

白沙一百八渡，青城三十六峰。樽酒此时相忆，烟霞何日重逢。
宝丝灯屏歌
陆深（明代）

鲛人夜织冰蚕丝，不数细滑鹅溪绢。或云并州快剪刀，剪此一段澄江练。

乃是云南之南万山中，云腴石髓蟠青葱。酒黄鸦紫祖母绿，复有无价桃花红。

远人不贡车与服，持此射利如射鹄。遂令长安富豪家，下视隋珠贱和玉。

琐屑璀璨星宿同，水碓火镕俱有功。短长曲折巧应手，无乃鬼幻神为工。

分经错纬了不乱，各以本色呈绚烂。霞蒸雾■有无间，遥看一道晴虹贯。

是中白腻若可餐，良工点染开林峦。似嫌世上缣素弱，颇有劲气生毫端。

制成屏风向灯夕，聊慰风尘远为客。壮心岂解随物迁，乡书又送经年隔。

酒钱不爱典衣偿，要与明月争辉光，但愿明月长辉光。
和姚燮《同曹德馨高学淳过魏谦升西斋饮致爽台三章》 其三
魏谦升（清代）

相送上金台，骅骝道路开。诗名春草重，吉语杏花来。

飞雨清樽湿，离亭风笛哀。瑶林共珠树，期尔出尘埃。
池阳报恩寺新成轮藏应公出示鲍仲山诗因赠
喻良能（宋代）

招提雄冠浦边州，宝藏琅函眩电眸。
更出故人奇绝句，相看知是赞公流。
乌鲁木齐杂诗之游览 其八
纪昀（清代）

竹马如迎郭细侯，山童丫角啭清讴。琵琶弹彻明妃曲，一片红灯过彩楼。
送向综通判桂州
张镆（宋代）

百里常淹展骥材，除书远自九天来。绿油车上扬旌去，画鹢舟中叠鼓催。

桂岭花光纷似雪，荔江波色渌如苔。讼庭尘满无留事，惟伴登临燕席开。
药褚吟一绝
苏籀（宋代）

玉札丹砂宝易知，蜣蜋苏合粗擎斋。
国医本草加繁悉，异域琛夹献麝犀。
广陵诗
权德舆（唐代）

广陵实佳丽，隋季此为京。八方称辐凑，五达如砥平。

大旆映空称，笳箫发连营。层台出重霄，金碧摩颢清。

交驰流水毂，迥接浮云甍。青楼旭日映，绿野春风晴。

喷玉光照地，颦蛾价倾城。灯前互巧笑，陌上相逢迎。

飘飘翠羽薄，掩映红襦明。兰麝远不散，管弦闲自清。

曲士守文墨，达人随性情。茫茫竟同尽，冉冉将何营。

且申今日欢，莫务身后名。肯学诸儒辈，书窗误一生。
复用前韵
李弥逊（宋代）

来辕去櫂自惊频，七十无多半在陈。
寸步家山不归去，空留猿鹤占青春。
寄送周子中监丞赴舒州二首
赵蕃（宋代）

欲问淮南米，皆云岁不登。
疲羸不难活，摩抚政须能。
但使荒田辟，无劳铸铁增。
素书宁敢寄，苦语未宜憎。
金陵旅夜
李英（清代）

青山何处可堪留，双屐重来白下游。萧瑟西风吹客鬓，婆娑明月满江楼。

玉箫断续秦淮曲，画角凄清汉苑秋。湖海萍踪人又远，尺书谁更问刀头。
绮碧四章示从军诸友 其四
姚燮（清代）

白雉抛残双六谱，红蟫蠹尽十三徽。天河案户月如水，风叶吹三秋到衣。

烛影疏疏看鬓转，钿云寂寂傍鸿飞。只馀摩诘琵琶在，多恐岐王第宅非。
李供奉
曾巩（宋代）

一身得禄从孤客，千里还丧获旧林。
清节萧条妻子计，白头敦笃弟兄心。
能抛印绶高应少，自筑丘坟达更深。
我与往来无力荐，褒传唯有北窗吟。
泛舟
陆游（宋代）

山照澄波䰀鬌青，新蒲梢上立蜻蜓。孤舟每为寻诗出，输与渔翁醉不醒。
蓦山溪
曹组（宋代）

洗妆真态，不在铅华御。竹外一枝斜，想佳人、天寒日暮。

黄昏小枝，无处著清香，风细细，雪垂垂，何况江头路。

月边疏影，梦到销魂处。结子欲黄时，又须著、廉纤细雨。

孤芳一世，供断有情愁，销瘦却，东阳也，试问花知否。
还丹复命篇 其四
薛道光（宋代）

一二三四五，南辰对北辰。虎龙含碧玉，金木孕珠珍。

云散家家月，花开处处春。几多云外客，尽是世间人。
岚翠亭閒咏
陈登科（清代）

幽亭小筑面青峦，滴翠拖蓝绕曲栏。鱼影动摇波影碎，树声错曲鸟声欢。

双清风月游神淡，一气乾坤放眼宽。我欲寄情山水外，敲诗閒倚旧骚坛。
圆明园四十景诗 其二十一 映水兰香
弘历（清代）

园居岂为事游观，早晚农功倚槛看。数顷黄云黍雨润，千畦绿水稻风寒。

心田喜色良胜玉，鼻观真香不数兰。日在豳风图画里，敢忘周颂命田官。
感遇诗 其七
陆世仪（清代）

仲冬霜雪降，寒月光逾凉。独夜起徘徊，矫首中庭望。

三垣何闇汶，列宿纵横行。天狼射丸丸，舒光异平常。

旄头当天明，弧矢驰不张。天道不可知，叹息徒徬徨。
吴刺史庙
王应麟（宋代）

城西有祠临水涘，翠松列植路如砥。
问之耆老此为谁，唐大历中吴刺史。
刺史为民开陂湖，故迹犹传堰九里。
年很小鼓报丰穰，决渠为雨润泽美。
遗爱有桥名怀恩，姓名不载太史氏。
昔汉吴公治第一，列传寂寂名无纪。
刺史岂其苗裔欤，明州政亦河南比。
堂上大书荆公诗，兰菊春秋百世祀。
地志只称王长官，有功于民盖一揆。
吾闻是邦多贤守，裴王碑字颜与李。
惟侯盛德著人心，彼石可焚祠弗圯。
广德湖为鸿隙陂，召棠栾社谁敢毁。
秔稌充羡侯之赐，庙食辰存如此水。
七十翁吟七言十首
方回（元代）

幼孤何敢事儿嬉，闻道惟惭性钝迟。
早尚虚文迷释老，晚参实学溯濂伊。
五更灯火芸千卷，两世冠裳桂一枝。
梦幻无成吾不怨，庾愁江恨鬓丝丝。
兵火后野望
艾可翁（宋代）

江村兵火复，月色似长淮。
鼓角连秋思，风尘带客怀。
诸公朝漠北，一老哭天涯。
犹幸舂陵夜，葱葱气尚佳。
新阳铺
江梅（宋代）

梅花篱落菜花畦，春水平田酿燕泥。
健事老翁头雪白，一簔烟雨自扶犁。
婆罗门引 过孟津河山亭故基
元好问（金朝）

短衣匹马，白头重过洛阳城。百年一梦初惊。寂寞高秋云物，残照半林明。澹横舟古渡，落雁寒汀。河山故亭。人与镜、两峥嵘。争信黄垆此日，深谷高陵。一时朋辈，谩留住、穷途阮步兵。尊俎地、谁慰飘零。
郊居作
殷尧藩（唐代）

碧树浓阴护短垣，苍江春暖渚凫喧。买鱼试唤鸣榔艇，

寻鹤因行隔垄村。生理何凭文是业，世情纵遣酒盈樽。

相逢谓我迂疏甚，欲辨还憎恐失言。
哭菊存蕙山二兄
艾性夫（元代）

黄台瓜蔓已凄凉，五雁飘零不着行。
一脉仅余三老在，半年又哭两兄亡。
菊园霜熟秋香寂，蕙帐云寒春梦多。
愁绝吟魂招不得，西楼风雨忆连床。
送吴先辈赴京
齐己（唐代）

烟霄已遂明经第，江汉重来问苦吟。托兴偶凭风月远，

忘机终在寂寥深。千篇未听常徒口，一字须防作者心。

此日与君聊话别，老身难约更相寻。
庐山杂兴 其六
释道潜（宋代）

暮峰腾玄云，飞雨来滂沱。乱点洒苍壁，森森挂青萝。

须臾涨前溪，荡荡浮银河。中流转巨石，出没如鼋鼍。

天宇夜开霁，星蟾莹摩挲。玲珑辨崖树，宛转照庭柯。

咏诗无桀句，奈此佳景何。
寄苏子由著作
释道潜（宋代）

先生道德若为容，曾向南都幕下逢。拔俗高标惊万丈，凌云逸气蔼千重。

低梧暂宿张家凤，浊水难藏许氏龙。岁晚雪霜虽更苦，未应憔悴碧岩松。
寄黔国公
何景明（明代）

万里山川开百粤，十年戎马暗三巴。伏波铜柱冲炎塞，横海楼船出瘴沙。

鸿雁不传天北字，琼瑶空忆日南华。飘飘奉使金门客，目断银河八月槎。
颂古二十六首
释嗣宗（宋代）

一见明星梦便回，千年桃核长青梅。
虽然不是调羹味，曾与将军止渴来。
次韵虞退夫除夕七绝句
魏了翁（宋代）

虞倩思亲感岁年，归心巫峡暮云前。
乖逢逝止那能料，静倚閒云看大川。
寄六祖范和尚颂
黄庭坚（宋代）

范公头上著枷，涪翁脚上著杻。
且共弥勒过冬，闲坐地炉数九。
次韵仲时春莫怀归
周孚（宋代）

奕奕新诗饱琢磨，精灵如此竟谁过。共听鶗鴂春将老，旧记骊谁子试歌。

坐病已孤新岁酒，忍穷思种故山禾。祇今石鼓文多缺，谁为铨量掘臼科。
旅夜书怀
杜甫（唐代）

细草微风岸，危樯独夜舟。
星垂平野阔，月涌大江流。
名岂文章著，官应老病休。
飘飘何所似，天地一沙鸥。
庆元二年皇后册宝十三首
佚名（隋代）

天子九嫔，王宫六寐。
有烨令备，载秩华品。
福屐绥将，节用躬剑。
知其德音，于以来諗。
燕山闻杜鹃
张舜民（宋代）

晓色千峰杳未分，声声哀怨出云根。
举头忽见思乡岭，何不他时别处闻。
上蒋公
徐积（宋代）

公如郑相怜穷士，我在所知韩孟閒。下客心形浑是木，高贤礼义欲齐山。

十年用力人谁及，百计酬恩事总艰。投笔若从班定远，横戈先出玉门关。
乙未与丁孔环同馆前涧临别见赠奉答
安高发（清代）

识面知非偶，其如又各天。晚花含别泪，细雨湿离筵。

日落寒山外，钟鸣古寺边。临岐重相约，修禊复联翩。
题义门胡氏华林书院
李至（宋代）

墙头翠色云分岭，井底泉声瀑落崖。
讲席日闻谈俎豆，书厨时见整竿牌。
野猿有果频窥槛，山鸟无人忽下阶。
好是鲁儒争就学，不辞千里过江淮。
史仓使约登齐山自弄水亭过清溪桥至壶天洞洞
魏了翁（宋代）

自分宇宙有江山，独觉新年胜故年。
水拍大堤人身地，路盘绝嶮马行天。
松萝苒苒开还密，洞谷人谽谽断复穿。
理道元来无隐尔，人从纸上看天渊。
杂兴
王冕（元代）

萧萧白发满乌巾，不会趋时任客嗔。
种菜每令除宿草，煮茶常自拾枯薪。
屋头流水溅溅响，溪上闲花树树春。
寄语儒林赵诗伯，好收风月作比邻。
寒亭问竹
王站柱（清代）

春光荡漾马蹄骄，小住非缘地主招。我别此君才半月，岁余元旦又三朝。

交柯恰似萧郎写，馋口还思玉板烧。片刻相亲聊免俗，留连无复问寒桥。
睡起
陆游（宋代）

不恨无人到野堂，惟将美睡答年光。
风经荷叶翻翻绿，雨湿松年细细香。
薄俗空成士龙笑，长歌未尽接舆狂。
掬泉弄石翛然晚，又得今年一夏凉。
和野渡甲申雪吟
卫宗武（宋代）

三白先春花尺围，玄冥喜不逊伊耆。
盖深岩穴兽无迹，冻合林围鸟不飞。
金帐从教姿侈泰，银城未必可凭依。
卷怀经济姑藏密，闭户高眠未必非。
盘洲杂韵上 金橘
洪适（宋代）

朱襦千里变，金弹一分增。入口蜜相避，怀归谁不能。
寄宣城宗言姪
林逋（宋代）

春水涵波绿渺瀰，江南芳草又离离。
谢家元住青山郭，郄氏近攀丹桂枝。
衣下香囊非尔好，床头诗卷愧吾痴。
中林独处仍多病，早晚能来慰所思。
慈云十咏 其七 松阁看云
陶宗仪（明代）

长松落落远尘寰，重阁阴阴奠碧山。尽日跏趺自怡悦，禅心已共白云閒。
五言古诗凡十四首 其五
李昱（明代）

荥河不爱宝，龙马负图出。人文兆鸿濛，列点昭星日。

皇览契玄兆，俯仰已致密。五行妙生成，八卦定凶吉。

大哉周孔圣，以道相继述。虽云六十四，万汇始画一。
春晚书村落间事
陆游（宋代）

千古会稽城，闾阎乐太平。丰年观米价，霁色听禽声。

俗俭憎浮侈，民淳力钓耕。豳诗有七月，字字要躬行。
绿阴清昼
朱诚泳（明代）

金炉香烬日初永，鼓吹声闻厌蛙黾。槐阴满地翠且重，水畔坐移帘底影。

飘飘天末轻风来，凉生小殿胜蓬莱。苑墙花雾尚红湿，来青楼下净飞埃。

谈边霏雪能销暑，宾从凭谁供笑语。綀衣隔竹敲南薰，一曲潇湘带烟雨。

支颐尤爱诵南华，逍遥物外奚纷哗。小奴引绠汲深井，为我细煮黄金芽。

朱阑绣户遮筠箔，翠袖红裙恣欢谑。扰扰浮生醉梦中，白昼如年惜抛却。
寄曹州李审言龙图
邵雍（宋代）

向日所云是，如今却是非。
安知今日是，不起后来疑。
边词十三首（并客燕时到马水口及宣府之作）
徐渭（明代）

长缨办取锁娇娆，马上纤腰恐不牢。
好把鸳鸯靴上脑，倩谁双缚马鞍鞒。
述怀
李纲（宋代）

早游文翰圃，误齿缙绅涂。兰省为郎久，霜台奋舌孤。

荷知诚特达，励志敢踌躇。屡赐枫宸对，亲蒙御笔除。

月卿论钜礼，柱史进寒儒。黼座当阳日，螭坳载笔初。

明堂颁政事，路寝集簪裾。绣案横雕槛，天香夹御炉。

翠华来宝辇，清跸警嵩呼。法驾临真馆，芳尘从属车。

重瞳瞻日月，粹色仰琼瑜。侍立亲龙衮，书言粲帝谟。

视朝崇政罢，劝讲迩英馀。丽日明金殿，轻风响佩琚。

漏声寒淅沥，槐影绿扶疏。紫橐陪时彦，黄扉寓直庐。

仙游疑阆苑，清梦岂华胥。遇事肯怀禄，衔恩宁惜躯。

惟惭涉道浅，岂恨与时迂。犬马知爱主，龟蛇思报珠。

未终青史志，一奏皂囊书。谁谓爰丝直，端同汲黯愚。

谪官来剑浦，襆被出神都。感激心独苦，飘零岁已徂。

悽悽念终养，冉冉叹征途。四海尽蒙泽，孤臣方向隅。

愿回天上照，一起辙中枯。
石屋洞
仇远（元代）

谁擘空青露石坳，游龙伸臂下南高。
鬼神穿凿地脉碎，风雨支南天柱牢。
峭壁苍苔侵佛髻，悬崖滴乳湿僧袍。
伽蓝闻是香山叟，灯暗荒池没野蒿。
次程国舍
杨公远（宋代）

欲坐春风欠宿缘，识荆琳宇忆当年。初逢脱略知心地，再见从容值暑天。

万卷诗书君有种，一犁烟雨我无田。晓来喜报檐前鹊，忽得珠玑璨两篇。
路遇李澹生冯炳文
方拱乾（明代）

皂帽冲风沙，晴天疑晦霿。睹君行路色，触我来时痛。

握手万端生，醒眼三年梦。相赠绕朝鞭，前途慎珍重。
宴清都 春日偕诸君重游君山饮九江楼有作
周祖同（清代）

十二螺鬟小。东风外、春云还自笼晓。湖山胜处，楼台画里，四围波绕。

蓬瀛本在人间，认仙路，依稀再到。怅年时、想望夫君，镜中眉黛新扫。

堪叹古往今来，洞庭遗迹，无限凭眺。筠斑刻露，茶香过雨，又闻啼鸟。

持杯但说前欢，莫更问、闲愁潦倒。倚危阑，孤鹤遥归，夕阳下了。
水林檎花
郑谷（唐代）

一露一朝新，帘栊晓景分。艳和蜂蝶动，香带管弦闻。

笑拟春无力，妆浓酒渐醺。直疑风起夜，飞去替行云。
戏赠伯泓供备
沈辽（宋代）

公子好乐惟好琴，初传一曲费千金。其声微妙出世外，若听无闻古与今。

乌孙琵琶止四弦，濮上箜篌人不传。西湖圆月笼修烟，一杯绿酒为陶然。